Flemming Hansen (KF), 2000-10-24:
Regeringens skattepakke indeholder forslag, som er sympatiske og forslag, som er absolut usympatiske set med konservative øjne.
For det første baserer lovgivningen sig på princippet om at fodre hunden med dens egen hale og på en forestilling om, at erhvervslivet foretager dispositioner, som ikke er baseret på fornuft, men på skattetænkning.
Vort udgangspunkt er, at erhvervslivet alene baserer sine beslutninger på, hvad der er bedst for den enkelte virksomhed, men at virksomheden er nødsaget til at basere mange beslutninger på den meget komplicerede lovgivning, vi har på skatteområdet for såvel virksomheder som for personer.
Når skatteministeren derfor i de almindelige bemærkninger til lovforslaget kan tillade sig at skrive følgende: »En omlægning af erhvervsbeskatningen i retning af lavere selskabsskattesats og lavere skattemæssige afskrivninger, der bedre afspejler aktivernes økonomiske levetid, vil reducere forvridningen af investeringsadfærden...«, og når man et andet sted skriver, at »...satsen for saldoafskrivninger foreslås nedsat fra 30 pct. til 25 pct...«, og at det »...afgørende vil bidrage til at mindske skattereglerne som parametre for virksomhedernes investeringsbeslutning og skabe større neutralitet i forholdet til virksomhedernes investeringsbeslutning...«, så er man klar over, at man står over for en skatteminister, der ikke har meget kendskab til at drive privat erhvervsvirksomhed, og jeg finder mildest talt disse bemærkninger arrogante og yderst uheldige.
Det andet, jeg som ordfører for Det Konservative Folkeparti vil fremføre,
er, at vores synspunkt og virksomhedernes synspunkt i øvrigt også er, at det største problem for virksomhederne i dag ikke er beskatning af virksomhederne, men beskatningen af deres medarbejdere.
Virksomhederne fortæller os gang på gang, at beskatningen af medarbejdere i dag er så høj, at den virker direkte demotiverende for arbejdslysten i danske virksomheder og direkte gør det vanskeligt at få medarbejdere til den enkelte virksomhed.
Det betyder, at selskabsskattesatsen i Danmark stadig væk er højere end i de andre nordiske lande og i øvrigt vil være højere end i Tyskland for det kommende år.
Vi er derfor overbeviste om, at den reduktion er for beskeden.
Man finansierer de beskedne procentændringer med bl.a. en ændring af afskrivningsreglerne og understreger dermed, at der ikke er tale om skattelettelser for erhvervslivet, men tale om skatteomlægninger.
Beskatningen af aktieindkomst er en anden af de store tidsler, der er indeholdt i denne erhvervsskattepakke.
Også disse ændringer er vi uenige i.
Det er det sædvanlige socialdemokratiske misundelsesprincip, der lyser ud af denne lovgivning, og det kan vi naturligvis ikke støtte.
Når disse kritiske bemærkninger er anført - og der kunne være god grund, men ikke tid til at gennemgå alle lovforslagene grundigt - er der naturligvis også tale om skattelettelser, der baserer sig på mange af de forslag, som Generationsskifteudvalget er nået frem til.
Og der er bestemt forslag, vi synes er sympatiske, som vi med glæde tilslutter os, og som vi i øvrigt har været varme fortalere for sammen med bl.a. CD også her i Folketingssalen.
Ser vi overordnet på de provenumæssige konsekvenser af lovforslagene, kan det umiddelbart være vanskeligt at finde ud af, hvad de i grunden er, men her tjener det skatteministeren til ros, at han på side 9 i selve skattepakkeforslaget, altså L 30, laver en samlet vurdering af økonomien for hele skattepakken.
Den bekræfter med al ønskelig tydelighed, at der er tale om en ganske betydelig stramning af beskatningen for erhvervslivet her i landet, idet ekstrabeskatningen pr. år går fra 2,275 mia. kr.
Det er altså endnu en forhøjelse af skattetrykket, som vi så udmærket og regelmæssigt kender det fra denne regering.
Vi kan altså endnu en gang konstatere, at vi har en regering og i særdeleshed en skatteminister, der ikke har forståelse for, at erhvervslivet er det sted, hvor indtægterne skabes.
Det er utroligt, at man vil øge erhvervslivets beskatning med 2,275 mia. kr. for det første år og så derudad i det følgende år i en situation, hvor vi netop har haft et nej til EU, som vil give erhvervslivet problemer nok.
Når dertil lægges den øgede beskatning, der sker for personer bl.a. gennem de tiltag, som regeringen allerede har foretaget sammen med SF og Enhedslisten,
må vi endnu en gang konstatere, at det kun går én vej med beskatningen her i landet, nemlig den gale.
Vi vil tage endelig stilling til lovforslagene efter
udvalgsarbejdet
Som sagt er der lovforslag, vi kan støtte, og der er lovforslag, vi ikke kan støtte.
Der er fornuftige ting på specielt generationsskifteområdet, men endelig stillingtagen vil vi tage, når vi har fået besvaret mange af de spørgsmål, som fru Mariann Fischer Boel bl.a. rejste, og vi vil stille flere konkrete spørgsmål til skatteministeren under udvalgsarbejdet.